Leerlinge sal mettertyd geplaas word, sê departement | Netwerk24
19 Januarie 2020 22:00
Die departement van basiese onderwys het verlede week sy deure vir onderrig aan meer as 13 miljoen leerlinge oopgemaak vir die nuwe akademiese jaar.
Elijah Mhlanga, woordvoerder van die departement van basies onderwys. Foto: Argief
In 'n verklaring skryf Elijah Mhlanga, woordvoerder van die departement, Gauteng, die Wes-Kaap en die Durban-omgewing in KwaZulu-Natal ervaar groot druk met skoleplasings.
"Die departement verstaan die frustrasie van ouers vanweë 'n gebrek aan plasing. Ons herhaal egter alle leerlinge sal mettertyd geplaas word."
Daarby is meer as 'n halfmiljoen leerlinge oor die land heen – en 21 307 leerlinge met spesiale behoeftes – afhanklik van die departement se vervoer na hul skole. Tans kan al die leerlinge egter nie geakkommodeer word nie.
"Die departement het egter kommer uitgespreek oor die gebrekkige skoolinfrastruktuur en tekortkominge in veiligheid, sanitasie en vervoer wat onderrig die afgelope week in sommige dele van die land vertraag het," sê Mhlanga.
"Verlede week het Angie Motshekga, minister van basiese onderwys, in 'n toespraak gesê een van die departement se prioriteite is die voltooiing van die geïntegreerde infrastruktuur-ontwikkelingsplan."
Sowat 9,2 miljoen leerlinge ontvang daagliks kos by die skool as deel van die departement se voedingsprogram.
Volgens Mhlanga is die departement bewus van leerlinge wat by skole weggewys word omdat hulle nie identiteitsdokumente het nie, asook skole wat nie rapporte aan leerlinge uitreik nie weens uitstaande skoolgeld.
"Ons doen 'n beroep op skole om hul te weerhou van gedrag wat as 'n oortreding van die Suid-Afrikaanse Skolewet en die Grondwet beskou kan word."
Mhlanga sê die departement is ontsteld oor dié voorvalle:
* die verdrinking van Enock Mpianzi (13) gedurende 'n gr. 8-oriënteringskamp van Parktown Boys High;
* die verdrinking van Keamohetswe Seboko (12) van die Laerskool Bekker by die skool se koshuis in Magaliesburg;
* die verdrinking van 'n gr. 11-leerling van Mpolweni High School in KwaZulu-Natal by Ballitostrand;
* die mesdood van 'n 18-jarige leerling van Kopanelo Secondary School in Noordwes;
* die brandstigting by die Khutlo-Tharo Secondary School in Sebokeng en Tokelo High School in Evaton (albei in Gauteng); en
* die dood van Emmanuel Tshivhase, 'n Gautengse skoolhoof.
Mhlanga sê terwyl die verdrinkings ondersoek word, moet die publiek nie spekuleer nie.
"Die departement betuig sy innige meegevoel aan die familie en skoolgemeenskappe van die oorledenes. Die departement veroordeel brandstigting en diefstal ten sterkste. Ons vertrou dat die wetstoepassingsagentskappe diegene sal aankeer wat verantwoordelik is vir skade aan skoolinfrastruktuur," sê Mhlanga.